Diari Oficial de la Generalitat Valenciana


Sumari del DOGV 3010, del 10-06-1997 (1997/8228)

RESOLUCIÓ de 3 de juny de 1997, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació de la modificació del conveni subscrit, amb data 1 d'abril de 1993, entre la Generalitat Valenciana i la mercantil Valenciana d'Aprofitament Energètic de Residus, SA (VAERSA).
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3010

Data del DOGV
:   10-06-1997

Secció del DOGV
:   CONVENIS I ACTES - CONVENIS INTERADMINISTRATIUS

Número del document
:   1997/8228


Data del document
:   03-06-1997

Organisme emissor
:   Conselleria de Presidència

Tipus de document
:   Resolució

Anàlisi jurídica

RESOLUCIÓ de 3 de juny de 1997, de la Sotssecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació de la modificació del conveni subscrit, amb data 1 d'abril de 1993, entre la Generalitat Valenciana i la mercantil Valenciana d'Aprofitament Energètic de Residus, SA (VAERSA).
  
Subscrita, després de la tramitació prèvia reglamentària, entre la Generalitat Valenciana i la mercantil Valenciana d'Aprofitament Energètic de Residus, SA (VAERSA), el dia 23 de maig de 1997, una modificació del conveni subscrit amb data 1 d'abril de 1993, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en Diari Oficial de la Generalitat Valenciana l'esmentada modificació, que ha quedat inscrita en el Registre de Convenis amb el número 0361/97, i que figura com a annex d'aquesta resolució.
  
  
València, 3 de juny de 1997.- La sotssecretària del Secretariat del Govern i Relacions amb les Corts.
  
  
Modificació del conveni subscrit amb data 1 d'abril de 1993 entre la Generalitat Valenciana i la mercantil Valenciana d'Aprofitament Energètic de Residus, SA (VAERSA)
  
  
València, 23 de maig de 1997
  
  
Reunits:
  
D'una banda, el senyor José Luis Olivas Martínez, conseller d'Economia, Hisenda i Administració Pública de la Generalitat Valenciana, en nom i representació d'aquesta, expressament facultat per a aquest acte mitjançant l'acord del Govern Valencià de data.
  
I de l'altra, la senyora Maria Àngels Ramón-Llin i Martínez, en qualitat de presidenta del Consell d'Administració de la mercantil Valenciana d'Aprofitament Energètic de Residus, SA (des d'ara, VAERSA), facultat per a aquest acte d'acord amb el que es disposa en l'acord de la Junta General d'Accionistes de 12 de gener de 1996, elevat a document públic davant el senyor Federico Barber Montalvá, notari de València, el dia 26 de gener de 1996, amb el número 180 del seu protocol.
  
  
Manifesten:
  
Amb data 1 d'abril de 1993 es va subscriure un conveni marc de cooperació entre la Generalitat Valenciana i la mercantil VAERSA.
  
L'experiència de funcionament del temps transcorregut fa necessària la modificació de determinades clàusules del conveni subscrit, amb la finalitat, per una banda, d'ampliar les matèries objecte d'aquest, i de l'altra, de millorar el sistema de valoració de les actuacions que la mercantil VAERSA execute per a la Generalitat Valenciana.
  
De conformitat amb el que s'ha exposat, les dues parts acorden la modificació del conveni subscrit amb data 1 d'abril de 1993, d'acord amb les següents
  
  
Estipulacions
  
  
Primera
  
Es modifica l'estipulació primera del conveni, que quedarà redactada:
  
  
«És objecte d'aquest conveni l'ordenació i la regulació de les relacions entre la Generalitat Valenciana i la seua empresa pública VAERSA, per a l'estudi, el desenvolupament i l'execució de les actuacions en les matèries de medi ambient, agricultura i pesca que, en el seu àmbit territorial, porte a terme la Generalitat Valenciana».
  
  
Segona
  
Es modifica l'estipulació setena del conveni, que quedarà redactada:
  
«Les actuacions que la Generalitat Valenciana ordene executar a l'empresa pública VAERSA seran realitzades per aquesta amb subjecció a les memòries valorades o els projectes degudament aprovats i, si s'escau, amb informe de l'Oficina de Supervisió de Projectes.
  
Per a la determinació del cost de les actuacions s'aplicaran tarifes elaborades conjuntament per les dues parts. Amb aquesta finalitat es crea una comissió mixta composta, per part de la Generalitat Valenciana, per dos representants de cada una de les conselleries d'Agricultura, Pesca i Alimentació, i Medi Ambient, un d'ells, de la Secretaria General i, per part de l'empresa VAERSA, pels caps de departament d'Enginyeria de Residus i Enginyeria Forestal.
  
  
Les tarifes seran aprovades, amb l'informe previ de les respectives oficines de supervisió de projectes, mitjançant una ordre conjunta de les conselleries d'Agricultura, Pesca i Alimentació, i de Medi Ambient.
  
El mateix procediment se seguirà per a modificar-les o actualitzar-les.
  
Quan, a través de VAERSA, es realitzen determinades actuacions o unitats d'obres que no tinguen aprovades unes tarifes, el cost podrà determinar-se a partir del corresponent als elements integrats en les tarifes aprovades i que formen part també de l'actuació o unitat d'obra executada.
  
Excepte en els supòsits d'execució d'obra, si les actuacions que s'han d'executar no tenen tarifes aprovades i no s'hi pot aplicar tampoc el procediment descrit en el paràgraf anterior, el cost serà el que figure en el pressupost d'execució que, prèviament, haguera estat aprovat per l'administració. En aquest supòsit, tindrà validesa solament per a l'encàrrec concret a què faça referència. En tots els casos, els costs així determinats tindran el caràcter de tarifes.
  
La totalitat de les tarifes determinades i aplicades segons el contingut d'aquesta clàusula constituiran el justificant de la despesa realitzada per l'administració a través de VAERSA, en les actuacions que aquesta haguera realitzat amb caràcter obligatori.
  
En el supòsit d'actuacions o unitats d'obra a les quals no siga possible aplicar cap dels sistemes anteriors per les seues especials circumstàncies o característiques, s'hi aplicarà el sistema de cost i costes.
  
La quantia relativa a costos indirectes, quan aquests siguen d'aplicació, es fixa inicialment en un 4%, però serà susceptible de modificació a criteri de la comissió indicada».
  
I com a prova de conformitat, els qui intervenen firmen en el lloc i la data indicats en l'encapçalament.
  
  
El conseller d'Economia i Hisenda,
  
JOSÉ LUIS OLIVAS MARTÍNEZ
  
  
La presidenta de Valenciana d'Aprofitament Energètic de Residus, SA,
  
MARIA ÀNGELS RAMÓN-LLIN I MARTÍNEZ